ФIы щIэным псори къыхураджэ
Шэджэм куейм иджыблагъэ щекIуэкIащ «ФIы щIэ» псапащIэ Iуэхур. Абы и жэрдэмщIакIуэу щытащ щIыналъэ администрацэм балигъ мыхъуахэм щадэлажьэ и къудамэр.
Ерыскъы зэхэлъкIэ а махуэм яхуэгуэпащ сабий куэд щапI, хэхъуэшхуэ зимыIэ унагъуэ 22-м. Абыхэм щопсэу, балигъыпIэм нэмыса сабий 66-рэ. Ерыскъыпхъэхэр къащэхуащ псапэ щIэным зигу хузэIуха куей хьэрычэтыщIэхэм я мылъкукIэ.
Балигъ мыхъуахэм щадэлажьэ къудамэм и унафэщI Тхьэгъэпсо Риммэ зэрыжиIэмкIэ, апхуэдэ псапащIэ Iуэхухэр щIыпIэм къыщызэрагъэпэщ илъэс къэс, нэщI мазэ лъапIэм къриубыдэу. ФIы щIэным псори къыщыхураджэ а лъэхъэнэр гулъытэншэу зэи щыблагъэкIыркъым районым.
КIАРЭ Элинэ.
